TFAS fondą valdo 22 patikėtinių valdyba, kurios nariai yra kolektyviai atsakingi už bendrą TASV priežiūrą ir jos narių skyrimą. 2018 m. įvyko trys Patikėtinių valdybos posėdžiai. Skiriant patikėtinius, stengiamasi užtikrinti proporcingą paskirstymą pagal geografinę kilmę ir juos prieš tai turi patvirtinti Stebėsenos valdyba, taip užtikrinant ryšius su valdžios institucijomis. Europos Komisija yra Stebėsenos valdybos narė. 2018 m. įvyko du Stebėsenos valdybos posėdžiai. TASV sudaro 14 narių, kuriuos skiria patikėtiniai, vadovaudamiesi geografinės pusiausvyros reikalavimais. TASV nariai skiriami penkerių metų kadencijai ir gali būti vieną kartą perrinkti dar vienai kadencijai. TASV yra atsakinga už standartų nustatymą. 2018 m. ji surengė 11 valdybos posėdžių. Patikėtiniai taip pat skiria TFAS aiškinimo komiteto (TFAAK), skirto aiškinti TFAS standartų taikymą ir teikti rekomendacijas finansinių ataskaitų teikimo klausimais, 14 narių. Be to, TFAS patariamoji taryba – tai forumas, kuriame gali dalyvauti organizacijos ir fiziniai asmenys. Jos narius skiria patikėtiniai, o valdyba su ja konsultuojasi dėl sprendimų, susijusių su dideliais projektais.

Be to, TASV surengė viešas konsultacijas dėl pasiūlytų 32-ojo TAS Finansinės priemonės. Pateikimas patobulinimų siekiant aiškiau atskirti finansinius įsipareigojimus ir nuosavybę (Finansinės priemonės, turinčios nuosavybės ypatybių). Stebėdama, kaip įgyvendinamas 3-iasis TFAS Verslo jungimai, Valdyba nusprendė išnagrinėti galimybes supaprastinti prestižo apskaitą ir ėmė svarstyti, kaip patobulinti vertės sumažėjimo patikrinimą.

Komisija išnagrinės, ar reikėtų svarstyti alternatyvius standartų nustatymo veiksmus. Tiksliau, Tvaraus augimo finansavimo veiksmų plane Komisija įsipareigojo, atlikdama ES teisės aktų dėl įmonių viešos atskaitomybės tinkamumo patikrą, įvertinti tvarumo ataskaitų teikimo reikalavimus, nustatytus Nefinansinės informacijos direktyvoje. Priklausomai nuo to, kokios išvados bus padarytos, Komisija gali svarstyti naujas iniciatyvas, kuriomis būtų siekiama didinti įmonių informacijos skaidrumą tvarumo klausimų ir ilgalaikės vertės kūrimo srityse. Be to, 2019 m., atsižvelgdama į Finansinio stabilumo tarybos Su klimatu susijusios finansinės informacijos atskleidimo darbo grupės rekomendacijas, Komisija neprivalomas Nefinansinių ataskaitų teikimo gaires papildė gairėmis dėl su klimatu susijusios informacijos teikimo.

Pagrindinė EFRAG veiklos sritis – patarti Europos Komisijai, ar nauji arba pakoreguoti TFAS atitinka TAS reglamente dėl tarptautinių apskaitos standartų taikymo nustatytus patvirtinimo kriterijus. Prie šių kriterijų reikėtų priskirti reikalavimo pateikti tikrą ir teisingą vaizdą laikymąsi ir Europos visuomenės gerovės siekį. Tyrimai vietoje, poveikio vertinimai ir informavimo veikla yra svarbi EFRAG darbo teikiant nuomones dėl tvirtinimo dalis, padedanti nuspręsti, ar standartas yra palankus Europos visuomenės gerovei.

2018 m. EFRAG aktyviai rengė nuomonę dėl 17-ojo TFAS Draudimo sutartys patvirtinimo. Ji atliko svarbią numatomo 17-ojo TFAS poveikio analizę, kurią sudarė išsamus praktinių atvejų (11 draudikų) tyrimas, supaprastintas praktinių atvejų (49 draudikų) tyrimas ir išsami naudotojų informavimo veikla.

Be to, EFRAG užsakė atlikti ekonominį tyrimą, per kurį turėjo būti atlikta tokių sričių kaip pramonės tendencijos, galimas poveikis konkurencijai dėl kapitalo ir klientų, taip pat galimas poveikis draudikų produktų ir paslaugų pasiūlai, analizė. Tyrimas prisideda prie EFRAG atliktos poveikio analizės. 2018 m. spalio mėn. Europos Parlamentas priėmė pasiūlymą dėl rezoliucijos dėl 17-ojo TFAS ir joje išdėstė tam tikrus susirūpinimą keliančius klausimus, susijusius su 17-ojo TFAS platesniu poveikiu finansiniam stabilumui, ilgalaikėms investicijoms ir Europos draudimo rinkai, ir pabrėžė konkrečius techninius klausimus, kuriuos derėtų apsvarstyti teikiant nuomonę dėl patvirtinimo. EFRAG įtraukė Parlamento iškeltus klausimus į savo darbo planą, kad juos galėtų išnagrinėti rengdama nuomonės dėl patvirtinimo projektą.

Pagal EFRAG pradinį tvarkaraštį nuomonę Komisijai reikėjo pateikti iki 2018 m. pabaigos, tačiau nuo to laiko projekto įgyvendinimas pasuko kita linkme. EFRAG atliekant praktinio atvejo analizę ir vykdant informavimo veiklą iškilo keletas susirūpinimą keliančių klausimų, tad EFRAG valdyba nusprendė raštu kreiptis į TASV ir pabrėžti kai kuriuos 17-ojo TFAS aspektus, kuriuos, EFRAG nuomone, derėjo išnagrinėti išsamiau. Nuo to laiko TASV preliminariai nusprendė pataisyti standartą ir 2019 m. birželio mėn. paskelbė parengiamąjį projektą, kad išspręstų kai kuriuos EFRAG iškeltus susirūpinimą keliančius klausimus. EFRAG parengė savo rašto su pastabomis projektą 2019 m. liepos mėn. ir, siekdama sužinoti Europos suinteresuotųjų subjektų nuomonę, pradėjo viešas konsultacijas. Rašto su pastabomis projekte ypač pabrėžiama, kad 17-ojo TFAS pereinamojo laikotarpio reikalavimai ir sumavimo lygis, taikomas vertinant draudimo sutartis, vis dar kelia didelių veiklos iššūkių. Abu susirūpinimą keliantys klausimai buvo įtraukti į Europos Parlamento 2018 m. pasiūlymą dėl rezoliucijos dėl 17-ojo TFAS.

2018 m. EFRAG dalyvavo TASV konsultacijų procese ir po viešų konsultacijų paskelbė raštus su pastabomis dėl visų TASV pasiūlymų (parengiamųjų projektų ir konsultacijoms skirtų dokumentų). 2019 m. birželio mėn. EFRAG parengė galutinį raštą su pastabomis dėl palūkanų normų lyginamojo indekso reformos ir jame pabrėžė, kad reikia skubiai spręsti klausimą dėl jos pasekmių apsidraudimo sandorių apskaitai, kad Europos Sąjungoje šį standartą būtų galima laiku patvirtinti. Kitos pažymėtos sritys – TASV projektai dėl veiklos, kuriai taikomi reguliuojami tarifai, ir pirminių finansinių ataskaitų.

3.1.2.Kiti prašymai pateikti techninę nuomonę

Atsižvelgdama į Europos Parlamento rezoliuciją dėl 9-ojo TFAS ir atsakydama į Komisijos prašymus apsvarstyti galimą 9-ojo TFAS poveikį ilgalaikėms investicijoms į nuosavybės priemones (kuris buvo pabrėžtas ir Komisijos Tvaraus augimo finansavimo veiksmų plane), EFRAG surengė viešas konsultacijas ir parengė joms skirtą dokumentą Equity Instruments – Impairment and Recycling. EFRAG taip pat apžvelgė akademinę literatūrą dėl 9-ojo TFAS ir ilgalaikių investicijų. 2018 m. lapkričio mėn. EFRAG pateikė nuomonę dėl nuosavybės priemonių apskaitos tvarkos pagal 9-ąjį TFAS ir joje padarė išvadą, jog tam, kad galėtų rekomenduoti artimiausiu metu standartą taisyti, grupė nesurinko pakankamai įrodymų dėl neigiamo poveikio sprendimams dėl (ilgalaikio) investavimo į nuosavybės priemones. Tačiau EFRAG taip pat ėmėsi darbo pagal Komisijos antrąjį prašymą išnagrinėti vertinimui tikrąja verte alternatyvias ilgalaikių investicijų į nuosavybės priemones ir priemones, turinčias nuosavybės ypatybių, portfelių apskaitos tvarkos galimybes.

Atsižvelgdama į Komisijos prašymą ir į 2018 m. kovo mėn. Tvaraus augimo finansavimo veiksmų plane numatytą tvarkaraštį EFRAG įkūrė Europos bendrovių ataskaitų laboratoriją „Lab@EFRAG“ (toliau – Europos laboratorija). Europos laboratorijos paskirtis – dalijantis gerąja patirtimi skatinti bendrovių ataskaitų naujoves. Europos laboratorijos iniciatyvinės grupės pirmasis posėdis įvyko 2018 m. lapkričio mėn. Per posėdį patvirtintas pirmasis su klimatu susijusių ataskaitų projektas. Gruodžio mėn. surengus viešą konkursą, buvo sudaryta pirmoji projekto darbo grupė su klimatu susijusių ataskaitų klausimams, o 2019 m. vasario mėn. ši darbo grupė pradėjo dirbti. Sprendimą įtraukti projektą į Europos laboratorijos darbotvarkę priėmė Europos laboratorijos iniciatyvinė grupė, atsižvelgdama į suinteresuotųjų subjektų nuomonę, išreikštą per liepos mėn. paskelbtas ir iki 2019 m. rugsėjo 30 d. trukusias viešas konsultacijas.

3.1.3.Tyrimų veikla

2018 m. EFRAG surengė viešas konsultacijas dėl savo tyrimų darbotvarkės, siekdama užtikrinti, kad EFRAG imtųsi tų tyrimų projektų, kurie Europai aktualiausi. Per viešas konsultacijas surinkta informacijos apie Europos suinteresuotųjų subjektų prioritetus, susijusius su šia svarbia EFRAG veiklos dalimi. Remdamasi šių konsultacijų rezultatais, 2018 m. pabaigoje EFRAG pradėjo tris naujus tyrimų projektus: Better Information on Intangible Assets, Crypto Assets ir Variable and Contingent Payments. Vykdydama tiriamąjį darbą, EFRAG taip pat paskelbė diskusijoms skirtą dokumentą Non-exchange Transfers: A role for Societal Benefit? ir, padedama Patariamosios grupės pensijų planų klausimais toliau vykdė darbą pensijų planų srityje. Per savo akademinę komisiją ir akademinį tinklą EFRAG stiprino bendradarbiavimą su akademinės bendruomenės nariais.

Dėl EFRAG įtakos diskusijose dėl tarptautinių finansinės atskaitomybės standartų verta paminėti tai, kad prieš paskelbiant TASV diskusijoms skirtą dokumentą Financial Instruments with Characteristics of Equity, EFRAG sekretoriatas atliko bandomąją ankstyvąją analizę, atsižvelgdamas į jos raginimą poveikį analizuoti per visą standartų nustatymo procesą, ne vien jo pabaigoje. EFRAG intensyviai keitėsi informacija su nacionalinėmis standartus nustatančiomis institucijomis ir per konsultacijas dėl rašto su pastabomis projekto vykdė plačią naudotojų informavimo veiklą, siekdama įvertinti platesnį poveikį ir galimas nenumatytas pasekmes, kurių gali kilti pakeitus taisykles dėl nuosavybės ypatybių turinčių finansinių priemonių ataskaitų. Taip siekta sumažinti problemų, kylančių patvirtinimo etapu, jei TASV nuspręstų nustatyti standartą, riziką. EFRAG sekretoriatas 2019 m. vasario mėn. pabaigoje paskelbė darbinį dokumentą dėl pirminės analizės.

3.2.Valdymas, skaidrumas ir viešoji atskaitomybė

3.2.1.EFRAG valdymas atsižvelgiant į Ph. Maystadto ataskaitoje pateiktą rekomendaciją

EFRAG valdymo reforma, įgyvendinta 2014 m. spalio 31 d., padidino organizacijos teisėtumą ir reprezentatyvumą ir užtikrino darnesnį ES dalyvavimą TASV standartų nustatymo procese.

Valdymo reforma buvo užbaigta 2016 m. liepos mėn. EFRAG generalinei asamblėjai EFRAG valdybos pirmininku oficialiai paskyrus Jeaną-Paulį Gauzèsą, buvusį Europos Parlamento narį, kurio kandidatūrą pateikė Komisija, o Europos Parlamentas bei Taryba jai pritarė. J. P. Gauzèso kadencija pratęsta dar trejų metų laikotarpiui, nuo 2019 m. liepos 1 d.

Europos priežiūros institucijos ir Europos Centrinis Bankas pasirinko būti oficialiais stebėtojais, turinčiais pasisakymo EFRAG valdyboje teisę. Jų indėlis atidžiai apsvarstytas rengiant EFRAG pozicijas ir jie labai prisidėjo rengiant EFRAG poveikio analizę, pirmiausia finansinio stabilumo srityje.

Verta pabrėžti, kad 2018 m. EFRAG valdyba visas savo išvadas pasiekė bendru sutarimu, balsavimo neprireikė. 2017 m. įvyko pirmoji EFRAG valdybos rotacija ir buvo paskirta nauja valdyba. Atsižvelgiant į Ph. Maystadto ataskaitos rekomendaciją, buvo sukurta stebėtojo vieta Europos organizacijoms, atstovaujančioms privatiems investuotojams (galutiniams naudotojams).

EFRAG valdyba, EFRAG generalinei asamblėjai prižiūrint, kasmet atlieka savo narių veiklos ir veiksmingumo peržiūrą. 2018 m. peržiūra, per kurią buvo apžvelgti įvairūs strateginiai, valdymo ir veiklos aspektai, parodė, kad apskritai valdymo struktūra veikė tinkamai ir tai padidino organizacijos patikimumą. Siekiant ateityje dar labiau pagerinti EFRAG veiklos veiksmingumą, buvo priimtos kelios rekomendacijos.

2017 m. EFRAG užsakė atlikti auditą, kaip išorės suinteresuotieji subjektai vertina EFRAG matomumą ir veiksmingumą. Auditą atliko nepriklausoma agentūra „FleishmanHillard“. 2018 m. kovo mėn. paskelbtoje galutinėje audito ataskaitoje patvirtinta, kad EFRAG savo darbu daro teigiamą įtaką suinteresuotiesiems subjektams, pažymėta komunikacinės grupės, kuri buvo sukurta vadovaujant EFRAG valdybos pirmininkui, padaryta pažanga didinant EFRAG matomumą ir patikimumą, ir nurodyta, kad matomumas yra viena iš nuolat tobulintinų sričių.

Dėl galimų interesų konfliktų paminėtinų klausimų nėra. EFRAG vidaus taisyklėse nustatyti interesų konfliktų valdymo reikalavimai, EFRAG valdyba turi Valdybos narių interesų konfliktų valdymo politiką. Ši politika yra paskelbta EFRAG interneto svetainėje. Šia politika siekiama užtikrinti EFRAG, kaip Europos viešojo intereso labui dirbančios organizacijos, patikimumą. Taikant šią politiką yra siekiama išvengti atvejų, kuriais galėtų kilti interesų konfliktų arba kurie yra suvokiami kaip interesų konfliktai, tai yra atvejų, kai būtų trukdoma vykti laisvoms diskusijoms; kai būtų priimami sprendimai arba imamasi veiksmų, neatitinkančių visos Europos viešojo intereso arba EFRAG intereso; kai susidarytų įspūdis, kad EFRAG elgėsi netinkamai. EFRAG valdybos nariai ir EFRAG darbuotojai pasirašo metines deklaracijas.